La Fundació Miró fa 40 anys, i ho commemora amb una gran festa. La celebració tindrà lloc el 10 de juny de 17 a 23 h i consistirà en una jornada de portes obertes a la col·lecció permanent i a les exposicions Prophetia i En construcció (1973-1975), que mostra imatges de Joaquim Gomis de la construcció de l’edifici.

A l’auditori de la fundació s’hi projectarà el documental J. L. Sert. Un somni nòmada, que narra la vida de l’arquitecte de l’edifici des de la seva joventut a la ciutat comtal fins a l’arribada a la Universitat de Harvard.

Fora del recinte, la festa també continuarà. Hi haurà caravanes de cuina davant de la Fundació Miró i taules instal·lades al carrer, i s’organitzaran diverses activitats dividides en tres franges: Temps per a les famílies, Temps per als Amics i Temps per a tothom. Hi haurà accions musicals, dansa, tallers, visites dinamitzades i un concert de soul i rhythm’n’blues a càrrec de Flamingo Tours.

El dia 10 de juny també serà el punt de partida d'altres iniciatives que volen commemorar el 40è aniversari de la fundació. Així, des d'aquest dia i fins al 31 de desembre totes les persones nascudes l'any 1975 podran recollir un passi anual gratuït. També s'organitzarà un concurs fotogràfic a les xarxes socials, que consistirà en fer una fotografia que plasmi el vincle del participant amb la Fundació Miró, penjar-la a Twitter o Instagram i etiquetar-hi la @fundaciomiro i el hashtag #hemcrescutjunts. Un jurat seleccionarà el millor participant, que guanyarà una estada de dos dies per a dues persones a Saint-Paul-de-Vence i entrades gratuïtes a la Fundació Maeght, dedicada a l'art contemporani.

Durant aquest any, també es renovarà i ampliarà la col·lecció permanent, que comptarà amb la integració de la col·lecció de Kazumasa Katsuta en el recorregut general de la col·lecció. De cara a la programació del curs vinent, hi haurà exposicions d'artistes com Alfons Borrell, Ignasi Aballí (Premi Joan Miró 2015) o una mostra sobre Joan Miró i l'objecte, entre d'altres.

A mig camí del cim de Montjuïc, la Fundació Joan Miró va obrir les portes el 10 de juny del 1975. Idea original del mateix Miró, el centre expositiu partia dels plantejaments d’aquest artista per tal d’afavorir el coneixement i la difusió de l’art: mirava cap al futur, cap a la descoberta i cap al debat.

I és que la Fundació Miró no volia ser un museu de col·leccionista sinó un centre d’art contemporani des d’on articular propostes de cara al demà. Aquesta idea es plasma en la mateixa arquitectura de l’edifici, ideat per Josep Lluís Sert: acollidora, viva, amb personalitat pròpia, gens ancorada en el passat.

Amb el temps, el centre d'art ha acollit mostres d’artistes com Alexander Calder, Rothko, Chillida, Pipilotti Rist o Magritte, així com ha afavorit l’experimentació artística i emergent a través de l’Espai 10 i posteriorment l’Espai 13.

La celebració dels 40 anys vol convertir aquest significatiu aniversari en una festa conjunta i col·lectiva, plena d’activitats per a totes les edats. L’esdeveniment podrà seguir-se per Twitter a través del hashtag #hemcrescutjunts.

Festa dels 40 anys de la Fundació Miró

Dia: 10 de juny, de 17 a 23 h

Preu: entrada gratuïta

Espai: Fundació Joan Miró

Més informació, aquí